Incident la Școala Candiano Popescu din Ploiești. În această dimineață, o femeie a sunat la 112 să anunțe că fiica sa fost agresată verbal de mama unei alte eleve. La fața locului au ajuns polițiștii din cadrul Secției nr. 1 de Poliție Ploiești.
Polițiștii au constatat că între două eleve de 13, respectiv 14 ani ar fi izbucnit un conflict spontan, pe fondul unor discuții mai vechi. După ce fetele și-au adresat reciproc injurii, la școală a venit mama uneia dintre eleve.
Aceasta a intrat în incinta unității de învățământ, cerându-i socoteală elevei care a avut un conflict cu fiica sa.
"Fața de femeia de 54 de ani a fost luată măsura sancționării contravenționale conform Legii nr.61/1991, privind sancționarea faptelor de încălcare a unor norme de convieţuire socială, a ordinii și liniștii publice. Persoanele în cauză au fost consiliate, punându-li-se în vedere să respecte normele de conviețuire socială, evenimentul rămânând în atenția polițiștilor" au transmis reprezentanții IPJ Prahova.
Din fericire, incidentul nu s-a soldat cu rănirea vreunei persoane implicate în conflict.